ועדת הכלכלה, כנסת 16, פרוטוקול מספר 482, 2005-08-08 11:15

אמנון כהן: אני פותח את הדיון בנושא תקנות התעבורה תיקון התשס"ג- 2003 בדבר הובלת חומר מסוכן בכלי רכב.

אמנון כהן: 2.

אמנון כהן: תקנות תעבורה תיקון, התשס"ג – 2003, בדבר הובלת חומר מסוכן.

אמנון כהן: יש כאן שתי תקנות שאנחנו צריכים לדון בהם, לשמוע ונחליט מה לעשות איתן.

אמנון כהן: אני קראתי קצת פרוטוקולים של הדיונים שהיו בוועדה - - -

גבי בן הרוש: יש לך את הפרוטוקול מ-2001?

אמנון כהן: לא, אני מתחדש.

אמנון כהן: אני קראתי פרוטוקול אחרון מ-6 בדצמבר 2004, אושר שם סעיף 1?

אתי בנדלר: תקנה 1 אושרה.

אמנון כהן: קראתי את הפרוטוקול והבנתי שיש בעיה להסדיר מקומות שאפשר לחנות בהם באזורים של רשויות מקומיות, צריך שיתוף פעולה שלהם, הבנתי שלא היה שיתוף פעולה בינם לבין משרד התחבורה, מנהל מקרקעי ישראל, והבנתי שהיו כמה רעיונות, אולי באמת להיעזר במגרשים הקיימים של חברות גדולות, ואנחנו היום רוצים לשמוע למה הגעתם?

אמנון כהן: איך הגעתם?

לאה ורון: אדוני היושב ראש, תקנות שירותי ההובלה כפופות להסכמה של השר לאיכות הסביבה והסכמת ראש הממשלה.

לאה ורון: בדקות אלו הגיע פקס מלשכת היועצת המשפטית של משרד ראש הממשלה שהיא מבהירה לי שבהמשך לשיחתנו הבוקר - - -

אמנון כהן: שיחתה עם מי?

לאה ורון: בהמשך לשיחתה איתי הבוקר רצופים בזה מכתביו של עורך דין להב, היועץ המשפטי של הוועדה לאנרגיה אטומית, המבטאים הסתייגות מנוסח התקנות המוצע.

לאה ורון: "כפי שהודעתי, כל עוד נוסח התקנות אינו מקובל על הוועדה לאנרגיה אטומית, לא ייתן ראש הממשלה את הסכמתו להם.

אמנון כהן: שיריבו ביניהם.

לאה ורון: אני מבקשת לומר שאנחנו את הבקשה להסכמת שני השרים הפנינו למשרד התחבורה עוד ביום חמישי ואני אתמול שוחחתי עם היועצת המשפטית למשרד התחבורה, עורכת הדין מלי סיטון, והבהרתי לה שהוועדה תידרש בטרם תתחיל בדיוניה להסכמות שני השרים.

לאה ורון: אני מציעה שהיועצת המשפטית של הוועדה תתייחס גם לנושא זה.

אתי בנדלר: אין לי מה לומר אלא את סעיף ההסמכה, אני אפנה ואקרא "בתוקף סמכותי לפי סעיפים אלה ואלה לחוק שירותי הובלה, בהסכמת השר לאיכות הסביבה ובהסכמת ראש הממשלה ובאישור ועדה הכלכלה של הכנסת" זאת אומרת, לא בכדי אישורה של ועדת הכלכלה של הכנסת מופיע האחרון, ולא מביאים לאישור הוועדה אלא אם התקיימו ההליכים שקדמו לכך ובכללם קבלת אישור מהשרים כפי שנדרש על ידי החוק.

אתי בנדלר: משהובהר שאישור כאמור לא ניתן אני חושבת שאין טעם שהוועדה תדון בכך.

אמנון כהן: מה אתם אומרים משרד התחבורה?

עדה וייס: יש לנו הסכמה עקרונית על הנוסח - - -

אמנון כהן: מה זה עקרונית?

עדה וייס: יש תיקון מסוים והסכמה עקרונית על הנוסח.

עדה וייס: אין הסכמה פורמלית.

עדה וייס: באופן פורמלי הם לא הודיעו שהם מסכימים.

לאה ורון: באופן פורמלי הם הודיעו שהם מתנגדים.

עדה וייס: אבל אחרי זה יש הסכמה על הנוסח.

אתי בנדלר: זאת אומרת שהנוסח שעכשיו בפני הוועדה הוא לא הנוסח שאתם מבקשים שהיא תאשר?

עדה וייס: עם תיקון מסוים.

דוד טל: אדוני היושב ראש, אני חושב שוועדת הכלכלה תשחית את זמנה לריק אם אנחנו מראש יודעים שראש הממשלה לא ייתן את ידו לזה, אנחנו נדון, נדון, נדון, ובסופו של יום אם הוא לא יחתום אז כל מה שדנו יילך לאיבוד, לכן אני חושב שצריך לדחות את זה, חבל שהטרחנו את האנשים שכאן ובסוף מודיעים לנו בדקה האחרונה את זה, אבל אם ראש הממשלה לא מסכים - - -

אמנון כהן: אבל מצד שני שר התחבורה מאוד דואג לתקנות ולחוקים ותוקף, ומציע הצעות - - -

דוד טל: לכן אדוני היושב ראש, ההערה הראשונה לגבי הסעיף הראשון במשרד התמ"ת מה שקרה, זו בדיוק הכוונה שלי הייתה.

דוד טל: לא יכול להיות ששרים יתלוננו נגד ועדת הכלכלה מחד, ומאידך הם לא עושים שיעורי בית, זה בדיוק היה הנושא.

אמנון כהן: טוב, כנראה שבאמת אין טעם לקיים כרגע את הדיון בנושא הזה ואנחנו נועלים את הישיבה, תודה.